Notat

|  |
| --- |
| **Kontor/afdeling**Systemanalyse**Dato**10. december 2019**J nr.** /IRB |

# PSO-tariffen for 1. kvartal 2020

PSO-tariffen for 1. kvartal 2020 er fastsat til 2,6 øre/kWh. PSO-tariffen er fastsat med baggrund i elpriser for 1. kvartal på 324 kr./MWh i Vestdanmark og 331 kr./kWh i Østdanmark[[1]](#footnote-1).

**Tabel 1: PSO-tariffer pr. 1. januar 2020**

|  |  |
| --- | --- |
| Øre/Kwh | 1. kvartal 2020
 |
| PSO tarif | 2,6 |
| * heraf VE-andel
 | 3,1 |
| Nettoafregnede forbrugere | 0,1 |

*Note: Pga. overdækning reduceres den del af tariffen, der vedrører decentral kraftvarme mere end den beregnede tarif herpå. Det betyder, at den samlede tarif er lavere en VE-andelen af tariffen.*

Ved fastsættelsen af PSO-tariffen for 1. kvartal 2020 er der taget højde for både de erhvervsrettede lempelser af PSO’en fra Vækstpakke 2014 på 1,6 mia. kr. i 2020 samt *Aftale om afskaffelse af PSO-afgiften* fra november 2016, der lemper PSO-tariffen med yderligere ca. 3,2 mia. kr. i 2020, hvilket er ca. 1,2 mia. kr. mere end i 2019.

Nettoafregnede forbrugere, altså elforbrugere der producerer energi til eget forbrug, er fritaget for en stor del af PSO-tariffen. De er bl.a. fritaget for at betale den del af PSO-tariffen, der vedrører VE i forhold til eget forbrug af egen el. De nettoafregnede forbrugeres PSO-tarif for 1. kvartal 2020 er fastsat til 0,1 øre/kWh.

PSO-tariffens VE-andel er i 1. kvartal 2020 fastsat til 3,1 øre/kWh. Dvs. at der er et samlet negativt bidrag fra de dele af tariffen, der ikke vedrører VE (primært decentral kraftvarme). Dette skyldes, at tarifreduktionen på disse poster – pga. overdækning - er større end den beregnede tarif herpå.

## Specifikation af PSO-tariffen

PSO-tariffens sammensætning for 1. kvartal 2020 fremgår af nedenstående tabel. Tilskud til vind (havvind og landvind) udgør de største dele af udgifterne. Til forskel fra tidligere års fastsættelse af PSO-tariffen, er lempelserne ikke fordelt jævnt ud over kvartalerne, men derimod relativt til de forventede udgifter. Således bliver tariffen i 1. kvartal 2020 lempet med i alt 1.360, som følge af Vækstpakken 2014 og aftale om afskaffelse af PSO-afgiften i 2016, jf. tabel 2.

Tilskud til primært havvind er i høj grad afhængig af markedsprisen. Dette skyldes, at hovedparten af elproduktionen afregnes i forhold til markedsprisen. Højere elpriser betyder lavere tilskud, og lavere elpriser betyder højere tilskud til især havvind som følge af tilskudsafhængigheden af markedsprisen for el.

**Tabel 2:Specifikation af PSO-tariffen for 1. kvartal 2020**

|  |  |
| --- | --- |
| **Mio kr.**  | **1. kvartal 2020**  |
| Tilskud til havvind  | 842 |
| Tilskud til landvind  | 305 |
| Tilskud til biomasse  | 258 |
| Tilskud til biogas til el  | 251 |
| Tilskud til decentrale anlæg  | 14 |
| Øvrige VE-omkostninger  | 50 |
| Lempelser, vækstpakke 2014 og afskaffelse af PSO-afgiften, 2016, knyttet til ovenstående poster\* |  -1.360  |
| Indregnet akkumuleret over-/underdækning  | -124 |
| **PSO-udgifter i alt til beregning af tarif** |  **234**  |

*\*De 1.360 mio. kr. inkluderer ikke ordninger, som tidligere blev finansieret via PSO-tariffen, men som nu fuldt ud finansieres over finansloven. Herunder solceller, husstandsmøller, elsikkerhed og ForskEl som forventes at være omkring 100 mio. kr. for 1. kvartal 2020. Disse udgifter udgør sammen med de 1.360 mio. kr.de samlede lempelser fra Vækstpakken 2014 og Aftale om afskaffelse af PSO-afgiften fra november 2016.*

Den i tabellen nævnte over-/underdækning opstår som resultat af, at PSO-tarifferne fastsættes forud for hvert kvartal på baggrund af forventet elforbrug, elproduktion og elmarkedspris. Det resulterer i en over- eller underdækning i forhold til kvartalets realiserede forbrug og produktion. Realiseres markedsprisen under den forventede markedspris, eller realiseres produktionen større end forventet, skabes en underdækning og omvendt. Over-/underdækningen indgår som et element i fastsættelsen af kommende kvartalers PSO-tarif med henblik på enten at tilbagebetale forbrugerne det, der historisk er opkrævet for meget, eller opkræve det fra forbrugerne, der historisk er opkrævet for lidt.

## Forventede PSO-tariffer

I tabellen nedenfor fremgår den udmeldte PSO-tarif for 1. kvartal samt den forventede udvikling i tariffen for 2., 3 og 4. kvartal 2020, der vil ændre sig i takt med udviklingen i bl.a. elpriserne.

**Tabel 3 PSO-tarif for 2020**

|  |  |  |  |  |  |
| --- | --- | --- | --- | --- | --- |
| Øre/kWh | 1. kvartal | 2. kvartal\* | 3. kvartal\* | *4. kvartal\** | *2020\** |
| PSO-tarif | 2,6 | *2,1* | *1,8* | *3,5* | *2,5* |
| - heraf VE-andel | 3,1 | *2,5* | *2,0* | *3,7* | *2,9* |
| Nettoafregnede forbrugere | 0,1 | *0,1* | *0,1* | *0,1* | *0,1* |
| Vestdanmark |  |  |  |  |  |
| Forwardpris  | 32,4 | *30,9* | *28,9* | *32,9* | *31,3* |
| Anvendt elpris | 29,2 | *27,8* | *26,1* | *29,6* | *28,1* |
| Østdanmark |  |  |  |  |  |
| Forwardpris | 33,1 | *27,5* | *31,9* | *34,7* | *31,8* |
| Anvendt elpris | 35,2 | *29,5* | *30,5* | *30,6* | *31,4* |

*Note: Anvendt elpris er den elpris, som indgår i fastsættelsen af PSO-tariffen. 2020 er et forbrugsvægtet gennemsnit.*

*\* Tarifferne for 2-4. kvartal samt årlige gennemsnit er alene prognoser, der forventeligt vil ændre sig, og dermed afvige fra den endelige tarif.*

PSO-tariffen for 1. kvartal 2020 er fastsat til 2,6 øre/kWh. Pga. lavere forventet elproduktion fra vindmøller og kraftvarme i sommerhalvåret forventes tariffen at falde i 2. og 3. kvartal, hvorefter den forventes at stige i 4. kvartal hvor elproduktion fra vindmøller og kraftvarme igen stiger. Således forventes tariffen for 1. kvartal 2020 også at ligge over den forventede, gennemsnitlige tarif for hele 2020 på 2,5 øre/kWh.

I forhold til tidligere års tariffer, er der relativ lille sæsonvariation i de forventede, kvartalsvise tariffer for 2020. Dette skyldes, som forklaret ovenfor, at lempelserne er fordelt ud over kvartalerne relativt til de forventede udgifter. Således bliver de fire tariffer for året lempet relativt lige meget og variere således ikke så meget henover året, som det ellers har været tilfældet.

Faldet i PSO-tariffen fra 7,6 øre/kWh i 4. kvartal 2019 til 2,6 øre/kWh i 1. kvartal 2020 skyldes primært følgende forhold:

* **Øget lempelse i 2020:** PSO-lempelsen øges i 2020 med ca. 1,2 mia. kr. i forhold til 2019, hvilket mere end halverer de nødvendige opkrævninger over PSO-tariffen i forhold til 2019.
* **Overdækning:** Der er blevet opbygget en stor overdækning over længere tid, som reducerer tariffen med 124 mio. kr. i 1. kvartal 2020.
* **Udfasning af grundbeløbet:** I 2020 forventes udbetalingerne til værker, der modtager grundbeløb at falde til ca. 25 mio. kr. mod en forventning om 170 mio. kr. i 2019 ved sidste kvartalsfastsættelse.
1. De realiserede markedspriser for el er historisk realiseret gennemsnitligt 10 pct. under forwardpriserne. Som følge heraf reduceres forwardpriserne med 10 pct. ved anvendelse til fastsættelse af PSO-tariffen med henblik på at minimere eventuel over-/underdækning. [↑](#footnote-ref-1)